宣和二年，宋徽宗下令停运花石纲，又派童贯做江浙宣抚使，谭稹做两浙路制置使。 宣和二年十一月廿二号方腊军勒青溪县息坑（今浙江淳安西）全歼两浙路常驻官军五千人，兵马都监察颜坦畀杀脱，继续打下青溪，俘获县尉翁开，十二月初，打下睦州搭歙州，直逼搿歇辰光花石纲指挥中心个杭州。处州霍成富、陈箍桶等人侪加入战局，衢州摩尼教个组织也起兵响应。方腊军勒极盛个辰光建立之包括江苏、浙江、安徽、江西六州52县个政权，对宋朝威胁交关大。 十一月廿九号，方腊军攻进杭州，杀脱两浙路制置使陈建、廉访使赵约，掘蔡京父祖坟墓。搿歇辰光太学生吕将建议，先进兵江宁（今朝南京），据长江天险，来阻止宋军过江。方腊弗听，准备进攻婺州、衢州。宣和三年正月，童贯搭谭稹分兵两路，分别往杭州搭歙州进击，准备勒睦州会合。 宣和三年正月，方腊派方七佛北上，攻破崇德县，进湖州境内，搭王禀个东路军激战，方七佛打败，退守杭州。搿歇辰光方腊攻下婺、衢两州。二月方七佛部粮尽援绝，只好退出杭州。三月方七佛再次进攻杭州，王禀搭俚勒城外开战，斩首五百级。又勒桐庐开战，方七佛又输脱。